CELEX: 32020D1348
Language: hr
Date: 2020-09-25 00:00:00
Title: Provedbena odluka Vijeća (EU) 2020/1348 od 25. rujna 2020. o odobravanju na temelju Uredbe (EU) 2020/672 privremene potpore Republici Hrvatskoj radi smanjenja rizika od nezaposlenosti u izvanrednoj situaciji nakon izbijanja bolesti COVID-19

29.9.2020   
               
               
                  HR
               
               
                  Službeni list Europske unije
               
               
                  L 314/28
               
            
         PROVEDBENA ODLUKA VIJEĆA (EU) 2020/1348
         od 25. rujna 2020.
         o odobravanju na temelju Uredbe (EU) 2020/672 privremene potpore Republici Hrvatskoj radi smanjenja rizika od nezaposlenosti u izvanrednoj situaciji nakon izbijanja bolesti COVID-19
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije,
         uzimajući u obzir Uredbu Vijeća (EU) 2020/672 od 19. svibnja 2020. o uspostavi Europskog instrumenta za privremenu potporu radi smanjenja rizika od nezaposlenosti u izvanrednoj situaciji (SURE) nakon izbijanja bolesti COVID-19 (1), a posebno njezin članak 6. stavak 1.,
         uzimajući u obzir prijedlog Europske komisije,
         budući da:
         
                     (1)
                  
                  
                     Hrvatska je 6. kolovoza 2020. podnijela zahtjev za financijsku pomoć Unije kako bi dopunila svoje nacionalne napore u odgovoru na učinak izbijanja bolesti COVID-19 i socioekonomske posljedice te bolesti za radnike i samozaposlene osobe.
                  
               
                     (2)
                  
                  
                     Očekuje se da će izbijanje bolesti COVID-19 i izvanredne mjere koje je Hrvatska uvela za ograničavanje izbijanja te bolesti i njezinih socioekonomskih i zdravstvenih posljedica dramatično utjecati na javne financije. U Komisijinoj proljetnoj prognozi 2020. procijenjeno je da će Hrvatska do kraja 2020. zabilježiti deficit opće države od 7,1 % i dug opće države od 88,6 % bruto domaćeg proizvoda (BDP). U Komisijinoj ljetnoj privremenoj prognozi 2020. predviđeno je smanjenje BDP-a Hrvatske za 10,8 % u 2020.
                  
               
                     (3)
                  
                  
                     Izbijanje bolesti COVID-19 dovelo je do imobilizacije znatnog dijela radne snage u Hrvatskoj. To je dovelo do iznenadnog i znatnog povećanja javnih rashoda u Hrvatskoj u vezi s potporom za očuvanje radnih mjesta u djelatnostima pogođenima koronavirusom (COVID-19) i potporom za skraćivanje radnog vremena, kako je navedeno u uvodnim izjavama 4. i 5.
                  
               
                     (4)
                  
                  
                     Konkretnije, na temelju „Zakona o tržištu rada” (2), koji je naveden u zahtjevu Hrvatske od 6. kolovoza 2020., Hrvatski zavod za zapošljavanje odlučio je (3) uvesti mjeru kojom se pruža sufinanciranje plaća radnika poduzećima koja se suočavaju s padom prihoda (20 % u razdoblju od ožujka do svibnja 2020. ili 50 % u lipnju 2020.), pod uvjetom da radni odnos nije raskinut. Potpora za ožujak 2020. iznosi 3 250,00 HRK po zaposleniku s punim radnim vremenom, a za travanj, svibanj i lipanj 2020. mjesečni iznos potpore je 4 000 HRK po zaposleniku s punim radnim vremenom.
                  
               
                     (5)
                  
                  
                     Na temelju „Zakona o tržištu rada” Hrvatski zavod za zapošljavanje također je odlučio (4) uvesti mjeru kojom se pruža potpora za privremeno skraćivanje radnog vremena u razdoblju od lipnja do prosinca 2020. poduzećima koja zapošljavaju 10 ili više radnika i posluju u bilo kojem sektoru, pod uvjetom da radni odnos nije raskinut. U okviru mjere mogu se dodijeliti sredstva do 2 000 HRK mjesečno po zaposleniku.
                  
               
                     (6)
                  
                  
                     Hrvatska ispunjava uvjete za podnošenje zahtjeva za financijsku pomoć utvrđene u članku 3. Uredbe (EU) 2020/672. Hrvatska je Komisiji dostavila odgovarajuće dokaze o povećanju stvarnih i planiranih javnih rashoda za 1 381 780 800 EUR od 1. veljače 2020. zbog nacionalnih mjera poduzetih za rješavanje socioekonomskih posljedica izbijanja bolesti COVID-19. To je iznenadno i znatno povećanje jer se odnosi na gotovo trenutačno i dosad nezabilježeno povećanje broja radnika obuhvaćenih navedenim mjerama i iznosa s njima povezanih rashoda u Hrvatskoj. Hrvatska namjerava financirati 210 000 000 EUR iznosa povećanih rashoda s pomoću sredstava Unije i 151 180 800 EUR svojim vlastitim sredstvima.
                  
               
                     (7)
                  
                  
                     Komisija se u skladu s člankom 6. Uredbe (EU) 2020/672 savjetovala s Hrvatskom i provjerila je odnosi li se iznenadno i znatno povećanje stvarnih i planiranih javnih rashoda izravno na programe skraćenog radnog vremena i slične mjere navedene u zahtjevu od 6. kolovoza 2020.
                  
               
                     (8)
                  
                  
                     Stoga bi trebalo pružiti financijsku pomoć kako bi se Hrvatskoj pomoglo u rješavanju socioekonomskih posljedica ozbiljnih gospodarskih poremećaja uzrokovanih izbijanjem bolesti COVID-19. Komisija bi trebala donijeti odluke o dospijećima, iznosu obrokâ i tranši te o njihovoj isplati u bliskoj suradnji s nacionalnim tijelima.
                  
               
                     (9)
                  
                  
                     Ovom Odlukom ne bi se trebao dovoditi u pitanje ishod postupaka u vezi s narušavanjem funkcioniranja unutarnjeg tržišta, osobito na temelju članaka 107. i 108. Ugovora. Ona nema prednost pred zahtjevom iz članka 108. Ugovora da države članice obavijeste Komisiju o slučajevima potencijalne državne potpore.
                  
               
                     (10)
                  
                  
                     Hrvatska bi trebala redovito obavješćivati Komisiju o izvršenju planiranih javnih rashoda kako bi Komisija mogla procijeniti u kojoj je mjeri Hrvatska te rashode izvršila.
                  
               
                     (11)
                  
                  
                     Odluka o dodjeli financijske pomoći donesena je uzevši u obzir postojeće i očekivane potrebe Hrvatske, kao i zahtjeve za financijsku pomoć na temelju Uredbe (EU) 2020/672 koje su već podnijele ili ih planiraju podnijeti druge države članice, primjenjujući pritom načela jednakog postupanja, solidarnosti, proporcionalnosti i transparentnosti,
                  
               DONIJELO JE OVU ODLUKU:
         
            Članak 1.
            Hrvatska ispunjava uvjete utvrđene u članku 3. Uredbe (EU) 2020/672.
         
         
            Članak 2.
            
               1.   Unija Hrvatskoj stavlja na raspolaganje zajam u maksimalnom iznosu od 1 020 600 000 EUR. Maksimalno prosječno dospijeće zajma iznosi 15 godina.
            
            
               2.   Razdoblje raspoloživosti financijske pomoći odobrene ovom Odlukom je 18 mjeseci i počinje teći od prvog dana nakon što ova Odluka počne proizvoditi učinke.
            
            
               3.   Financijsku pomoć Unije Komisija Hrvatskoj stavlja na raspolaganje u najviše osam obroka. Obrok se može isplatiti u jednoj ili nekoliko tranši. Rokovi dospijeća tranši iz prvog obroka mogu biti dulji od maksimalnog prosječnog dospijeća iz stavka 1. U takvim slučajevima, rokovi dospijeća sljedećih tranši utvrđuju se tako da se, nakon isplate svih obroka, poštuje maksimalno prosječno dospijeće iz stavka 1.
            
            
               4.   Prvi obrok isplaćuje se podložno stupanju na snagu sporazuma o zajmu iz članka 8. stavka 2. Uredbe (EU) 2020/672.
            
            
               5.   Hrvatska plaća troškove financiranja Unije iz članka 4. Uredbe (EU) 2020/672 za svaki obrok uvećane za sve naknade, troškove i izdatke Unije koji nastanu zbog bilo kojeg financiranja povezanog sa zajmom odobrenim na temelju stavka 1. ovog članka.
            
            
               6.   Komisija odlučuje o iznosu i isplati obroka, kao i o iznosu tranši.
            
         
         
            Članak 3.
            Hrvatska može financirati sljedeće mjere:
            
                        (a)
                     
                     
                        subvencije za očuvanje radnih mjesta u sektorima pogođenima bolešću COVID-19, kako je predviđeno u „Odluci Hrvatskog zavoda za zapošljavanje od 20. ožujka 2020.” i njezinim naknadnim izmjenama na temelju članaka 35. i 36. „Zakona o tržištu rada”; i
                     
                  
                        (b)
                     
                     
                        pomoć za skraćivanje radnog vremena, kako je predviđeno u „Odluci Hrvatskog zavoda za zapošljavanje od 29. lipnja 2020.” i njezinim naknadnim izmjenama na temelju članaka 35. i 36. „Zakona o tržištu rada”.
                     
                  
         
            Članak 4.
            Hrvatska do 30. ožujka 2021. i svakih šest mjeseci nakon toga obavješćuje Komisiju o izvršenju planiranih javnih rashoda, sve do potpunog izvršenja tih planiranih javnih rashoda.
         
         
            Članak 5.
            Ova je Odluka upućena Republici Hrvatskoj.
            Ova Odluka proizvodi učinke od dana priopćenja adresatu.
         
         
            Članak 6.
            Ova Odluka objavljuje se u Službenom listu Europske unije.
         
         
            Sastavljeno u Bruxellesu 25. rujna 2020.
            
               
                  Za Vijeće
               
               
                  Predsjednik
               
               M. ROTH
            
         
         
            (1)  SL L 159, 20.5.2020., str. 1.
         
         
            (2)  Narodne novine 118/18, 32/20.
         
            (3)  Odluka donesena 20. ožujka 2020. i izmijenjena 25. ožujka, 7. travnja, 9. travnja, 6. svibnja, 28. svibnja, 18. lipnja, 25. lipnja, 10. srpnja i 29. srpnja 2020. Odluke su dostupne na: https://www.hzz.hr/o-hzz/upravno-vijece/upravno-vijece_sjednice-2020.php.
         
            (4)  Odluka donesena 29. lipnja 2020. i izmijenjena 10. srpnja 2020., dostupna na: https://www.hzz.hr/o-hzz/upravno-vijece/upravno-vijece_sjednice-2020.php.